钦定古今图书集成/明伦汇编/人事典/第060卷 > 《述志二首》吴国伦
## 钦定古今图书集成/明伦汇编/人事典/第060卷 > 《述志二首》吴国伦

皇矣《太初》辟，清浊开鸿濛。人生贵且灵，受此天地中。
四序若鳞次，陈迹藐易穷。岂伊一坏土，掩此七尺躬。
没世名不称，宣尼志所恫。寸阴逝足惜，禹德弥以崇，
抗志慕先民，謇予亶不聪。大猷广且穆，惟彼能者从。
努力戒前路，艰哉一篑功。庶几耿耿微，可以令厥终。

又

黄鹤临当飞，徘徊视其翮。一举横四海，须臾万里隔。
乌鸢集林莽，俯啄仰相吓。营营浊世儒，所志在干泽。
处膏但自润，何辞服辕轭。美哉寥廓士，远游无遗迹。
一羽轻侯封，九鼎重人国。遇合鲜常期，飘飘从所适。